b'\n_START_ARTICLE_\nCorpus Hippocraticum\n_START_SECTION_\nHistoria\n_START_PARAGRAPH_\nKokoelmaan luetut teokset ovat sek\xc3\xa4 sis\xc3\xa4ll\xc3\xb6lt\xc3\xa4\xc3\xa4n, i\xc3\xa4lt\xc3\xa4\xc3\xa4n ett\xc3\xa4 tyylilt\xc3\xa4\xc3\xa4n vaihtelevia, ja siksi ne eiv\xc3\xa4t voi olla per\xc3\xa4isin yhdelt\xc3\xa4 henkil\xc3\xb6lt\xc3\xa4. Yhdenk\xc3\xa4\xc3\xa4n ei tiedet\xc3\xa4 varmuudella olevan per\xc3\xa4isin Hippokrateelta itselt\xc3\xa4\xc3\xa4n, vaikkakin jotkut tutkijat ovat t\xc3\xa4st\xc3\xa4 erimielisi\xc3\xa4._NEWLINE_Teokset ovat todenn\xc3\xa4k\xc3\xb6isesti Hippokrateen koulukunnan oppilaiden kirjoittamia, mahdollisesti satoja vuosia Hippokrateen kuoleman j\xc3\xa4lkeen. Antiikin aikana teokset laitettiin kuitenkin Hippokrateen nimiin, ja niiden sis\xc3\xa4lt\xc3\xa4m\xc3\xa4t opetukset seuraavat h\xc3\xa4nen periaatteitaan. Kokoelma saattaa olla Kosin saarella toimineen l\xc3\xa4\xc3\xa4ketieteellisen koulukunnan kirjaston j\xc3\xa4\xc3\xa4nn\xc3\xb6kset, tai se on saatettu toimittaa 200-luvulla eaa. Aleksandriassa. Osa teksteist\xc3\xa4 on kuitenkin per\xc3\xa4isin my\xc3\xb6s Knidoksella toimineelta koulukunnalta.\n_START_SECTION_\nSis\xc3\xa4lt\xc3\xb6\n_START_PARAGRAPH_\nKokoelma sis\xc3\xa4lt\xc3\xa4\xc3\xa4 oppikirjoja, luentoja, tutkielmia, muistiinpanoja ja filosofisia esseit\xc3\xa4 erilaisista l\xc3\xa4\xc3\xa4ketieteellisist\xc3\xa4 aiheista, ilman mit\xc3\xa4\xc3\xa4n erityist\xc3\xa4 j\xc3\xa4rjestyst\xc3\xa4. Teokset on kirjoitettu erilaisille yleis\xc3\xb6ille, sek\xc3\xa4 ammattilaisille ett\xc3\xa4 maallikoille, ja ne on joskus kirjoitettu p\xc3\xa4invastaisista n\xc3\xa4k\xc3\xb6kulmista; kokoelmaan kuuluvien teosten esitt\xc3\xa4mien n\xc3\xa4kemysten v\xc3\xa4lill\xc3\xa4 on joskus merkitt\xc3\xa4vi\xc3\xa4 ristiriitoja._NEWLINE_Er\xc3\xa4s merkitt\xc3\xa4v\xc3\xa4 osa teoksista sis\xc3\xa4lt\xc3\xa4\xc3\xa4 tapauskertomuksia, yhteens\xc3\xa4 42 kappaletta. N\xc3\xa4ist\xc3\xa4 suurin osa, 25, johti potilaan kuolemaan. Suurin osa teosten kuvaamista taudeista on luonteeltaan endemisi\xc3\xa4: vilustumisia, ravitsemukseen liittyvi\xc3\xa4, keuhkokuumeita jne.\n_START_SECTION_\nKieli ja tyyli\n_START_PARAGRAPH_\nKoko tekstikorpus on kirjoitettu joonialaisella murteella, vaikka Kos sijaitsi alueella, jossa puhutaan doorilaista murretta. T\xc3\xa4t\xc3\xa4 voi verrata siihen, ett\xc3\xa4 renessanssiajan tieteilij\xc3\xa4t k\xc3\xa4yttiv\xc3\xa4t teoksissaan latinaa oman kansankielens\xc3\xa4 sijaan._NEWLINE_Kokoelman kirjoitustyyli\xc3\xa4 on arvostettu kauan, ja sit\xc3\xa4 on kuvattu selke\xc3\xa4ksi, tarkaksi ja yksinkertaiseksi. Sit\xc3\xa4 on pidetty my\xc3\xb6s objektiivisena ja ytimekk\xc3\xa4\xc3\xa4n\xc3\xa4, vaikkakin my\xc3\xb6s koruttomana ja totisena. Kaikkia kokoelman teoksia ei ole kirjoitettu t\xc3\xa4llaisella \xe2\x80\x9dlakonisella\xe2\x80\x9d tyylill\xc3\xa4, mutta suurin osa on; t\xc3\xa4llaisen tyylin k\xc3\xa4ytt\xc3\xa4minen oli hippokraattinen k\xc3\xa4yt\xc3\xa4nt\xc3\xb6.\n_START_SECTION_\nTekstilaitokset\n_START_PARAGRAPH_\nKoko tekstikorpus painettiin ensimm\xc3\xa4isen kerran latinankielisen\xc3\xa4 vuonna 1525. Sen toimitti Marcus Fabius Calvus Roomassa. Ensimm\xc3\xa4inen kokonainen kreikankielinen laitos ilmestyi seuraavana vuonna Venetsiassa._NEWLINE_Merkitt\xc3\xa4vimpiin laitoksiin kuuluu \xc3\x89mile Littr\xc3\xa9n toimittama versio. H\xc3\xa4n k\xc3\xa4ytti 22 vuotta (1839-1861) korpuksen tutkimiseen. H\xc3\xa4nen laitoksensa on oppinut, mutta joskus ep\xc3\xa4t\xc3\xa4sm\xc3\xa4llinen. Toinen huomattava laitos on Franz Z. Ermerinsin Utrechtissa vuosien 1859 ja 1864 v\xc3\xa4lill\xc3\xa4 toimittama. Vuodesta 1967 on ilmestynyt t\xc3\xa4rke\xc3\xa4 nykyaikainen laitos Collection Bud\xc3\xa9 -kokoelmassa Jacques Jouannan johdolla. Se sis\xc3\xa4lt\xc3\xa4\xc3\xa4 kreikankielisen tekstin, ranskankielisen k\xc3\xa4\xc3\xa4nn\xc3\xb6ksen sek\xc3\xa4 kommentaarin. Merkitt\xc3\xa4viin kaksikielisiin laitoksiin kuuluu my\xc3\xb6s Corpus medicorum graecorum -kokoelmassa julkaistu saksan- ja ranskankieliset k\xc3\xa4\xc3\xa4nn\xc3\xb6kset sis\xc3\xa4lt\xc3\xa4v\xc3\xa4 laitos. Sit\xc3\xa4 julkaisee Berliiniss\xc3\xa4 Akademie-Verlag.'